Imtella' Ottubru 21, 2021 Rapport: Tony Dimech l-orizzont l-orizzont għandha tliet rapporti fuq il-paġna ta' quddiem. Permezz ta' ritratt ta' restawratriċi tgħid li l-pubbliku qed jingħata opportunità jara r-restawr li qed isir fil-Main Guard. Rapporti ieħor jispjega li l-aktar tip ta' droga li nqabdet mill-Pulizija matul din is-sena kienet kokaina. Jingħad li fl-ewwel seba' xhur tas-sena l-Pulizija qabdet kwazi 750 kilo kokaina, li huwa ammont simili għal dak li rreġistrat fl-2019. It-tielet rapport jikkwota lill-Ministru tal-Finanzi Clyde Caruana jgħid li l-budget tas-sena d-dieħla diġà jinsab għand il-Kummissjoni Ewropea u ma jarax li ser ikun xi problemi biex ikun approvat sal-bidu ta' Diċembru. In-Nazzjon In-Nazzjon tiddedika kważi l-ewwel paġna għal dak li sejħet inċertezza li qed tinżera fost il-komunità tan-negozju u fost ħafna investituri fil-pajjiż minħabba l-aġir tal-Prim Ministru Robert Abela għax jingħad li dan mhux qed ikun ċar dwar jekk hux ser terġa' tissejjaħ elezzjoni qabel iż-żmien. Rapport ieħor jispjega li l-PBS ma rrapurtax lill-Kap tal-Oppożizzjoni fir-reazzjoni tiegħu għad-diskors tal-Prim Ministru Robert Abela tant li l-Partit Nazzjonalista ressaq ilment quddiem l-Awtorità tax-Xandir. Rapport ieħor jgħid li Konrad MIzzi reġa' ma telgħax jixhed quddiem il-Kumitat għall-Kontijiet Pubbliċi fil-Parlament. Jingħad li l-membri tal-Gvern ma ridux li jerġa' jintalab jixhed din il-ġimgħa. Times of Malta It-Times of Malta għandha ritratt tal-Kummissarju Ewropew Helena Dalli tindirizza l-Parlament Ewropew fi Strasburgu. Hija tkellmet dwar l-estremiżmu u r-razziżmu fl-Ewropa. Rapport ieħor jgħid li l-Awtorità tal-Ippjanar approvat il-bini ta' pipeline tal-gass bejn Malta u Sqallija li huwa ddisinjat ukoll li jgħaddi minnu l-idroġinu. Jingħad li l-pipeline ser ikun twil kważi 160 kilometru u ser jgħaqqad lil Delimara ma' Gela. Rapport ieħor jispjega li Konrad Mizzi jngħata r-raba' opportunità biex jidher quddiem il-Kumitat tal-Kontijiet Pubbliċi tal-Parlament wara ma aċċettax li jattendi darbtejn filwaqt li għat-tielet darba sostna li l-avukat tiegħu ma setax jassistih dak il-ħin. The Malta Independent Il-Malta Independent għandha ritratt ta' dak li qed jiġri fis-Sirja u l-attakk li sar mill-Qawwiet tal-Gvern biex jieħdu f'idejn l-aħħar żona li għadha taħt idejn ir-ribelli fil-Provinċja ta' Idlib. Rapport ieħor jgħid li l-Ministru tal-Finanzi Clyde Caruana qal li l-Gvern mhux ser iħallas lura lill-poplu madwar 50 miljun ewro għaż-żieda li ħallas fil-kontijiet tal-elettriku. Jingħad li l-Partit Nazzjonalista fil-Gvern wiegħed li ser iħallas lura l-flus żejda li tħallsu fil-kontijiet. Rapport ieħor jispjega li l-insib ser ikompli taħt dik li tissejjaħ deroga ta' riċerka. Jingħad li dan qalu l-Gvern stess ilbieraħ.